การฆ่าล้างเผ่าพันธุ์กาซา

**การฆ่าล้างเผ่าพันธุ์กาซา** () เป็นการฆ่าล้างเผ่าพันธุ์ของชาวปาเลสไตน์อย่างเป็นระบบและต่อเนื่องในฉนวนกาซาโดยอิสราเอล ในช่วงสงครามในกาซา โดยมีเจตนาที่จะทำลายล้างประชากรของกาซาทั้งหมดหรือบางส่วน ผ่านการกำจัดให้สิ้นซาก การทำให้อดอยาก การทิ้งระเบิด การปิดล้อม และการรุกราน การกระทำอื่น ๆ ที่เข้าข่ายการฆ่าล้างเผ่าพันธุ์ได้แก่ การทำลายโครงสร้างพื้นฐานของพลเรือน การสังหารเจ้าหน้าที่สาธารณสุขและผู้ที่ไปขอรับความช่วยเหลือ การบังคับให้ผู้คนต้องพลัดถิ่นฐานอย่างขนานใหญ่ การก่อความรุนแรงทางเพศ การจำกัดการเกิด การกระทำเหล่านี้ได้รับการยอมรับว่าเป็นการฆ่าล้างเผ่าพันธุ์จากหลายหน่วยงานและผู้เชี่ยวชาญ เช่น คณะกรรมการพิเศษและคณะกรรมการสอบสวนของสหประชาชาติ สมาคมนักวิชาการด้านการฆ่าล้างเผ่าพันธุ์นานาชาติ องค์กรด้านสิทธิมนุษยชน นักวิชาการด้านการศึกษาการฆ่าล้างเผ่าพันธุ์และกฎหมายระหว่างประเทศ รวมถึงผู้เชี่ยวชาญอื่น ๆ อีกมากมาย

เมื่อถึงเดือนสิงหาคม ค.ศ. 2025 กระทรวงสาธารณสุขกาซารายงานว่ามีผู้เสียชีวิตในกาซาอย่างน้อย 60,138 คน คิดเป็น 1 ใน 37 ของประชากร หรือเฉลี่ย 91 คนต่อวัน ผู้เสียชีวิตส่วนใหญ่เป็นพลเรือน โดยอย่างน้อยร้อยละ 50 เป็นผู้หญิงและเด็ก เมื่อเทียบกับความขัดแย้งอื่น ๆ ทั่วโลก จำนวนผู้เสียชีวิตของนักข่าว เจ้าหน้าที่ด้านมนุษยธรรมและสาธารณสุข รวมถึงเด็ก ถือว่าอยู่ในระดับที่สูงที่สุด นอกจากนี้ ยังมีศพอีกหลายพันศพที่เชื่อว่ายังคงอยู่ใต้ซากปรักหักพังของอาคารที่ถูกทำลาย งานวิจัยในวารสาร*[[เดอะแลนซิต]]*ประมาณการว่ามีผู้เสียชีวิตจากอาการบาดเจ็บทางร่างกายถึง 64,260 คนภายในเดือนมิถุนายน ค.ศ. 2024 และจำนวนนี้อาจสูงขึ้นหากรวมผู้เสียชีวิตจากสาเหตุทางอ้อม ในเดือนพฤษภาคม ค.ศ. 2025 มีการประมาณการว่าผู้เสียชีวิตจากอาการบาดเจ็บอยู่ที่ 93,000 คน คิดเป็นร้อยละ 4-5 ของประชากรก่อนเกิดสงคราม และมีผู้บาดเจ็บมากกว่า 150,000 คน ปัจจุบันกาซามีจำนวนเด็กที่ถูกตัดอวัยวะต่อหัวประชากรสูงที่สุดในโลก โดยสงครามครั้งนี้ทำให้เด็กกว่า 21,000 คนต้องทุพพลภาพ

นอกจากนี้ การปิดล้อมของอิสราเอลที่มีผลบังคับใช้ยังส่งผลอย่างมากต่อความอดอยากและทุพภิกขภัยที่ยังคงดำเนินต่อไป โดยมีการคาดการณ์ว่าประชากรร้อยละ 100 กำลังเผชิญกับ "ภาวะขาดแคลนอาหารขั้นรุนแรง" โดยมีประชากรประมาณ 641,000 คนที่กำลังเผชิญกับภาวะวิกฤตในเดือนสิงหาคม ค.ศ. 2025 ในช่วงต้นของความขัดแย้ง อิสราเอลได้ตัดน้ำและไฟฟ้าของกาซา แต่ภายหลังได้กลับมาเปิดระบบน้ำบางส่วน ในเดือนพฤษภาคม ค.ศ. 2024 สถานพยาบาลร้อยละ 84 ถูกทำลายหรือเสียหาย และอิสราเอลยังได้ทำลายแหล่งมรดกทางวัฒนธรรมจำนวนมาก รวมถึงมหาวิทยาลัยทั้ง 12 แห่งและโรงเรียนร้อยละ 80 ของกาซา ผู้คนชาวปาเลสไตน์กว่า 1.9 ล้านคน หรือ 85% ของประชากรในกาซาถูกบังคับให้พลัดถิ่น

รัฐบาลแอฟริกาใต้ได้ยื่นฟ้องอิสราเอลต่อศาลยุติธรรมระหว่างประเทศ ในคดีระหว่างแอฟริกาใต้กับอิสราเอล โดยกล่าวหาว่าอิสราเอลละเมิดอนุสัญญาว่าด้วยการฆ่าล้างเผ่าพันธุ์ รัฐบาลอิสราเอลปฏิเสธข้อกล่าวหาของแอฟริกาใต้และโต้แย้งว่าการกระทำของตนเป็นการป้องกันตัว ในการตัดสินเบื้องต้น ศาลยุติธรรมระหว่างประเทศมีคำวินิจฉัยว่าแอฟริกาใต้มีสิทธิ์ที่จะยื่นฟ้อง และชาวปาเลสไตน์มีสิทธิ์ที่จะได้รับการคุ้มครองจากการฆ่าล้างเผ่าพันธุ์ ศาลได้มีคำสั่งให้อิสราเอลใช้มาตรการทั้งหมดในอำนาจเพื่อป้องกันการกระทำที่เข้าข่ายการฆ่าล้างเผ่าพันธุ์ รวมถึงการป้องกันและลงโทษผู้ที่ปลุกปั่นให้เกิดการฆ่าล้างเผ่าพันธุ์ และอนุญาตให้ความช่วยเหลือด้านมนุษยธรรมและสิ่งของจำเป็นเข้าไปในกาซาได้ ต่อมา ศาลได้สั่งให้อิสราเอลเพิ่มความช่วยเหลือด้านมนุษยธรรมในกาซาและให้ยุติการรุกรานเราะฟะห์ อย่างไรก็ตาม อิสราเอลไม่ได้ปฏิบัติตามคำสั่งของศาล แต่กลับรุกรานเราะฟะห์ต่อไปด้วยการบังคับให้ผู้คนในเมืองต้องพลัดถิ่นและทำลายอาคารหลายพันแห่งจนราบคาบ

## เชิงอรรถ

## อ้างอิง

หมวดหมู่:สงครามอิสราเอล–ฮะมาส พ.ศ. 2566
หมวดหมู่:ปฏิกิริยาต่อสงครามอิสราเอล–ฮะมาส พ.ศ. 2566